CELEX: 32015D1290
Language: ro
Date: 2015-07-23 00:00:00
Title: Decizia de punere în aplicare (UE) 2015/1290 a Comisiei din 23 iulie 2015 de autorizare a introducerii pe piață a uleiului rafinat din semințe de Buglossoides arvensis, ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului [notificată cu numărul C(2015) 4961]

28.7.2015   
            
            
               RO
            
            
               Jurnalul Oficial al Uniunii Europene
            
            
               L 198/22
            
         DECIZIA DE PUNERE ÎN APLICARE (UE) 2015/1290 A COMISIEI
   din 23 iulie 2015
   de autorizare a introducerii pe piață a uleiului rafinat din semințe de Buglossoides arvensis, ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului
   
      
         [notificată cu numărul C(2015) 4961]
      
   
   (Numai textul în limba engleză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
   întrucât:
   
               (1)
            
            
               La data de 25 iunie 2013, societatea Technology Crops International a înaintat autorităților competente din Regatul Unit o cerere de introducere pe piață a uleiului rafinat din semințe de Buglossoides arvensis ca ingredient alimentar nou.
            
         
               (2)
            
            
               La 6 ianuarie 2014, organismul competent de evaluare a produselor alimentare din Regatul Unit a emis raportul său de evaluare inițială. În raportul respectiv, organismul a ajuns la concluzia că uleiul rafinat din semințe de Buglossoides arvensis îndeplinește criteriile privind alimentele noi, prevăzute la articolul 3 alineatul (1) din Regulamentul (CE) nr. 258/97.
            
         
               (3)
            
            
               La 21 ianuarie 2014, Comisia a transmis celorlalte state membre raportul de evaluare inițială.
            
         
               (4)
            
            
               În termenul de 60 de zile prevăzut la articolul 6 alineatul (4) primul paragraf din Regulamentul (CE) nr. 258/97 au fost prezentate obiecții motivate.
            
         
               (5)
            
            
               La 11 iunie 2014, Comisia a consultat Autoritatea Europeană pentru Siguranța Alimentară (EFSA), solicitându-i să efectueze o evaluare a uleiului rafinat din semințe de Buglossoides arvensis ca ingredient alimentar nou în conformitate cu Regulamentul (CE) nr. 258/97.
            
         
               (6)
            
            
               La 5 februarie 2015, EFSA, în „Avizul științific privind siguranța uleiului rafinat de Buglossoides ca ingredient alimentar nou” (2) a ajuns la concluzia că uleiul rafinat din semințe de Buglossoides arvensis este sigur pentru utilizările și pentru nivelurile de utilizare propuse.
            
         
               (7)
            
            
               Directiva 2002/46/CE a Parlamentului European și a Consiliului (3) stabilește cerințe privind suplimentele alimentare. Regulamentul (CE) nr. 1925/2006 al Parlamentului European și al Consiliului (4) stabilește cerințe privind adaosul de vitamine și minerale, precum și de anumite substanțe de alt tip în produsele alimentare. Directiva 1999/21/CE a Comisiei (5) stabilește cerințe privind alimentele dietetice destinate unor scopuri medicale speciale. Directiva 96/8/CE a Comisiei (6) stabilește cerințe privind produsele alimentare utilizate în dietele hipocalorice pentru scăderea în greutate. Utilizarea uleiului rafinat din semințe de Buglossoides arvensis ar trebui autorizată fără a aduce atingere cerințelor din aceste acte legislative.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Uleiul rafinat din semințe de Buglossoides arvensis, astfel cum se specifică în anexa I, poate fi introdus pe piața Uniunii ca ingredient alimentar nou, pentru utilizările și la nivelurile maxime stabilite în anexa II, fără a se aduce atingere dispozițiilor specifice ale Directivei 2002/46/CE, ale Regulamentului (CE) nr. 1925/2006, ale Directivei 1999/21/CE și ale Directivei 96/8/CE.
   Articolul 2
   Denumirea uleiului rafinat din semințe de Buglossoides arvensis autorizată prin prezenta decizie, care va fi specificată pe eticheta produselor alimentare care conțin acest ingredient, este următoarea: „ulei rafinat de Buglossoides”.
   Articolul 3
   Prezenta decizie se adresează Technology Crops International, 7996 North Point Blvd Winston Salem, NC 27106, SUA.
   
      Adoptată la Bruxelles, 23 iulie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 43, 14.2.1997, p. 1.
   
      (2)  EFSA Journal 2015; 13(2):4029.
   
      (3)  Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (JO L 183, 12.7.2002, p. 51).
   
      (4)  Regulamentul (CE) nr. 1925/2006 al Parlamentului European și al Consiliului din 20 decembrie 2006 privind adaosul de vitamine și minerale, precum și de anumite substanțe de alt tip în produsele alimentare (JO L 404, 30.12.2006, p. 26).
   
      (5)  Directiva 1999/21/CE a Comisiei din 25 martie 1999 privind alimentele dietetice destinate unor scopuri medicale speciale (JO L 91, 7.4.1999, p. 29).
   
      (6)  Directiva 96/8/CE a Comisiei din 26 februarie 1996 privind produsele alimentare utilizate în dietele hipocalorice pentru scăderea în greutate (JO L 55, 6.3.1996, p. 22).
   
      ANEXA I
      
         SPECIFICAȚII PRIVIND ULEIUL RAFINAT DIN SEMINȚE DE BUGLOSSOIDES ARVENSIS
         
      
      
         Descriere: Uleiul rafinat din semințe de Buglossoides arvensis este extras din semințe de Buglossoides arvensis (L.) I.M.Johnst.
      
                  Încercarea
               
               
                  Specificație
               
            
                  Acid alfa-linolenic
               
               
                  Cel puțin 35 % g/g din conținutul total de acizi grași
               
            
                  Acid stearidonic
               
               
                  Cel puțin 15 % g/g din conținutul total de acizi grași
               
            
                  Acid linoleic
               
               
                  Cel puțin 8 % g/g din conținutul total de acizi grași
               
            
                  Acizi grași trans
               
               
                  Maximum 2 % g/g din conținutul total de acizi grași
               
            
                  Indice de aciditate
               
               
                  Maximum 0,6 mg KOH/g
               
            
                  Indice de peroxid
               
               
                  Maximum 5 meq O2/kg
               
            
                  Conținut insaponificabil
               
               
                  Maximum 2 %
               
            
                  Conținut de proteine (total de azot)
               
               
                  Cel mult 10 μg/ml
               
            
                  Alcaloizi de pirolizidină
               
               
                  Nedetectabili pentru o limită de detecție de 4 μg/kg
               
            
   
      ANEXA II
      
         UTILIZĂRI AUTORIZATE ALE ULEIULUI RAFINAT DIN SEMINȚE DE BUGLOSSOIDES ARVENSIS
         
      
      
                  Categoria de alimente
               
               
                  Nivel maxim de acid stearidonic
               
            
                  Produse lactate și analogi
               
               
                  250 mg/100 g;
                  75 mg/100 g pentru băuturi
               
            
                  Brânză și brânzeturi
               
               
                  750 mg/100 g
               
            
                  Unt și alte emulsii de grăsimi și uleiuri, inclusiv tartinabile (nu pentru gătit sau pentru prăjit)
               
               
                  750 mg/100 g
               
            
                  Cereale pentru micul dejun
               
               
                  625 mg/100 g
               
            
                  Suplimente alimentare, astfel cum sunt definite în Directiva 2002/46/CE, cu excepția suplimentelor alimentare pentru sugari și copii de vârstă mică
               
               
                  o doză zilnică de 500 mg, conform recomandării fabricantului
               
            
                  Alimente destinate unor scopuri medicale speciale, astfel cum sunt definite în Directiva 1999/21/CE, cu excepția alimentelor dietetice destinate sugarilor și copiilor de vârstă mică
               
               
                  În conformitate cu necesitățile nutriționale specifice persoanelor cărora le sunt destinate produsele
               
            
                  Produse alimentare destinate utilizării în diete hipocalorice pentru scăderea în greutate în sensul Directivei 96/8/CE
               
               
                  250 mg/înlocuitor de hrană